b'\n_START_ARTICLE_\nSparnuotoji raketa\n_START_PARAGRAPH_\nSparnuotoji raketa\xc2\xa0\xe2\x80\x93 valdomas vienkartinio naudojimo bepilotis orlaivis su sparnais bei varikliu, kurie sukuria aerodinamin\xc4\x99 keliam\xc4\x85j\xc4\x85 j\xc4\x97g\xc4\x85 skrendant.\n_START_SECTION_\nPrivalumai ir tr\xc5\xabkumai\n_START_PARAGRAPH_\nSparnuotosios raketos gali skristi i\xc5\xa1lenkta trajektorija, labai \xc5\xbeemai, aplenkdamos reljefo nelygumus, yra nedideli\xc5\xb3 gabarit\xc5\xb3, ta\xc4\x8diau didelio taiklumo ginklai. Sparnuotoj\xc5\xb3 raket\xc5\xb3 did\xc5\xbeiausiu tr\xc5\xabkumu laikoma didel\xc4\x97 j\xc5\xb3 kaina. Sparnuotosios raketos gali nugabenti \xc4\xafprastin\xc4\x97s ginkluot\xc4\x97s arba 150\xe2\x80\x93200 kiloton\xc5\xb3 branduolinius u\xc5\xbetaisus iki 3000 kilometr\xc5\xb3 nuotoliu. Specialios nutaikymo sistemos d\xc4\x97ka ji dideliu tikslumu gali kliudyti net ma\xc5\xbeus apsaugotus objektus. Startuodama i\xc5\xa1 l\xc4\x97ktuv\xc5\xb3, laiv\xc5\xb3, povandenini\xc5\xb3 laiv\xc5\xb3 ir i\xc5\xa1 ant\xc5\xbeemini\xc5\xb3 paleidimo \xc4\xafrengini\xc5\xb3, tokia raketa gali skrieti \xc4\xaf tiksl\xc4\x85 nedideliame (iki 60 metr\xc5\xb3) auk\xc5\xa1tyje, apeidama nat\xc5\xabralias kli\xc5\xabtis, tod\xc4\x97l j\xc4\x85 sunku aptikti ir sunaikinti prie\xc5\xa1raketin\xc4\x97s gynybos priemon\xc4\x97mis.\n_START_SECTION_\nIstorija\n_START_PARAGRAPH_\nSparnuot\xc5\xb3j\xc5\xb3 raket\xc5\xb3 panaudojimas pirm\xc4\x85 kart\xc4\x85 buvo pademonstruotas 1909 m. sukurtame filme The Airship Destroyer. Pirm\xc4\x85ja sparnuot\xc4\x85ja raketa laikoma Tre\xc4\x8diajame Reiche sukurta V-1, kuri 1944 m. prad\xc4\x97ta naudoti Luftwaffe paj\xc4\x97g\xc5\xb3 per Antraj\xc4\xaf pasaulin\xc4\xaf kar\xc4\x85. I\xc5\xa1kart po karo, JAV ir Soviet\xc5\xb3 S\xc4\x85junga t\xc4\x99s\xc4\x97 eksperimentus su sparnuotosiomis raketomis ir galimu j\xc5\xb3 panaudojimu. Pirm\xc4\x85ja JAV sparnuot\xc4\x85ja raketa laikoma i\xc5\xa1 laiv\xc5\xb3 paleid\xc5\xbeiama raketa SSM-N-8 Regulus, naudota Jungtini\xc5\xb3 Valstij\xc5\xb3 karin\xc4\x97se j\xc5\xabr\xc5\xb3 paj\xc4\x97gose nuo 1955 m. iki 1964 m. Ji buvo sukurta, remiantis daugeliu V-1 charakteristik\xc5\xb3. Soviet\xc5\xb3 S\xc4\x85junga \xc5\xa0altojo karo metais siek\xc4\x97 sukurti daugiausia prie\xc5\xa1laivines sparnuot\xc4\x85sias raketas, tokias kaip P-700 Granit, nukreiptas prie\xc5\xa1 JAV smogiam\xc4\x85sias l\xc4\x97ktuvne\xc5\xa1i\xc5\xb3 grupes, tuo tarpu balistini\xc5\xb3 raket\xc5\xb3 taikiniais buvo \xc5\xbeem\xc4\x97je esantys objektai. JAV karin\xc4\x97s j\xc5\xabr\xc5\xb3 ir oro paj\xc4\x97gos pla\xc4\x8diai naudojo Tomahawk ir AGM-86 ALCM tip\xc5\xb3 sparnuot\xc4\x85sias raketas Persijos \xc4\xaflankos karo metu.\n_START_SECTION_\nDislokavimas\n_START_PARAGRAPH_\nSparnuotosiomis raketomis siekiama atakuoti didel\xc4\x97s svarbos taikinius, panaudojant \xc4\xafvairias savaiminio taikymo sistemas. Sparnuotosios raketos daugiausia dislokuojamos karo laivuose, povandeniniuose laivuose, naikintuvuose ir bombone\xc5\xa1iuose.'